Prvak Hrvatske u sljedećoj sezoni umjesto 25 može prijaviti samo 23 igrača, no u Maksimiru nema mjesta panici

Uefa je na svojoj službenoj stranici objavila kako je zagrebački Dinamo zbog kršenja financijskog fair-playa kažnjen s 200.000 eura te u sljedećoj sezoni umjesto 25 može prijaviti samo 23 igrača.

Dinamo je dobio Uefinu licencu za europska natjecanja u idućoj sezoni, a zbog akumuliranog minusa u protekle tri godine Dinamo i Uefa potpisali su sporazum u vezi financijskog fair-playa prema kojem će krovna nogometna organizacija u idućih godinu dana pratiti poslovanje modrih. Hrvatski prvak tako će morati Uefi isplatiti 200 tisuća eura zbog kršenja financijskog fair-playja. No, o čemu se zapravo radi?

Uefa prati poslovanje svih europskih klubova u posljednje tri godine i pažljivo prati da niti jedan klub u tom periodu nema akumulirani minus (od transfera) u iznosu od 5 milijuna eura. A Dinamo je tu upisao minus od 6,9 milijuna eura. Tu su uključeni transferi od kupnje Machada, Taravela, Roga..., a u tom periodu modri nisu toliko (od transfera) i zaradili...

No, u Maksimiru nema panike. Dinamu tek trebaju sjesti novci od izlaznih transfera Čopa, Brozovića, te sada od Josipa Brekala, pa će modri do kraja sezone ipak biti u velikom financijskom plusu. A to će biti sasvim dovoljno da "skinu" čelnike Uefe sa svoga vrata. I da se stvari opet vrate u normalu...

Dinamo tako ove sezone neće dobiti nagradu Uefe za uredno poslovanje, ali niti ove godine neće biti panike. U Maksimiru su sigurni da će modri, kada svi izlazni računi stignu na naplatu, opet biti u plusu. Jako velikom plusu. I Dinamo će opet biti u pozitivi...

"Zbog realiziranih transfera Pinta i Brekala kao i posebnog računovodstvenog tretmana Brozovića i Čopa gdje se veći dio transfera knjiži u 2016. kao i ugovorenih bonusa kod Halilovića i Šimunovića mi sigurno nećemo imati nikakvih problema zadovoljiti kriterije financijskog fair playja. Što se tiče minusa, on je napravljen radi zadržavanja okosnice momčadi i ne prodavanja igrača što smo si mogli priuštiti jer je Dinamo imao dobit iz prenesenih razdoblja s kojim je pokrivao dospjele obveze, a sve, naravno, s ciljem ostvarivanja što boljih rezultata", rekao je glavni direktor Dinama Tomislav Svetina.

"UEFA je napravila detaljan uvid u poslovanje Dinama gdje je kao olakšavajuću okolnost navela da je Dinamo izvršio sve obaveze prema igračima, trenerima, stranim klubovima i agentima. Klub je predao detaljan plan poslovanja za 2016. u kojoj je planirano da se navedeni minus stavi u granice financijskog fair playja. Na osnovu tog plana odobrena nam je licenca za europska natjecanja u sezoni 2016./2017.", objasnio je detaljnije financijski direktor Modrih Matej Škegro."